*Návrh*

**ZÁKON**

z ...... 2025,

**ktorým sa dopĺňajú niektoré zákony v súvislosti s uľahčením pomoci chovateľom zvierat a zvýšením informovanosti verejnosti pri nákaze slintačky a krívačky**

Národná rada Slovenskej republiky sa uzniesla na tomto zákone:

**Čl. I**

Zákon č. 277/2023 Z. z. o poskytovaní dotácií v pôsobnosti Ministerstva pôdohospodárstva a rozvoja vidieka Slovenskej republiky a o zmene a doplnení niektorých zákonov v znení zákona č. 236/2024 Z. z. sa dopĺňa takto:

1. Za § 6 sa vkladá § 6a, ktorý vrátane nadpisu znie:

„**§ 6a**

**Osobitné ustanovenia pri kompenzácii strát a nákladov, ktoré vznikli chovateľom zvierat v dôsledku nariadených veterinárnych opatrení**

(1) Pri poskytovaní dotácie podľa § 2 odse.1 písm. b) žiadateľom uvedeným § 3 ods. 3 písm. k) na kompenzáciu strát na zvieratách, strát na zlikvidovaných zariadeniach používaných na chov zvierat a nákladov spojených s čistením a dezinfekciou infikovaných chovov, ktoré vznikli v dôsledku nariadených veterinárnych opatrení podľa osobitného predpisu 4) sa postupuje podľa tohto zákona, ak v tomto paragrafe nie je ustanovené inak.

(2) Na poskytnutie dotácie podľa odseku 1 je právny nárok.

(3) Výzvu na poskytnutie dotácie podľa odseku 1 zverejní ministerstvo pôdohospodárstva na svojom webovom sídle najneskôr do siedmych dní od nariadenia veterinárnych opatrení podľa osobitného predpisu. 4) Pri výzve na poskytnutie dotácie podľa odseku 1 sa osobitné prepisy 19) nepoužijú.

(4) Žiadosti o dotácie podľa odseku 1 sa uspokojujú prednostne pred ostatnými dotáciami podľa tohto zákona, v celom rozsahu schválených žiadostí a v celej sume oprávnených výdavkov.

(5) Žiadosti o dotáciu podľa odseku 1 sa vybavujú priebežne v poradí, v akom boli doručené. O žiadosti o dotáciu podľa odseku 1 rozhodne ministerstvo pôdohospodárstva alebo ním poverená právnická osoba podľa § 8 ods. 8 do siedmych dní odo dňa doručenia úplnej žiadosti.

(6) Pri posudzovaní a vyhodnocovaní žiadosti podľa odseku 1 sa § 5 ods. 3 a ods. 5 nepoužijú.

(7) Orgán, ktorý nariadil veterinárne opatrenia podľa osobitného predpisu,4) spolu s ich nariadením poučí chovateľa zvierat o možnosti žiadať o dotáciu podľa odseku 1 a ak o to chovateľ zvierat požiada, poskytne mu súčinnosť pri spísaní a podaní žiadosti o dotáciu. Ministerstvo pôdohospodárstva alebo ním poverená právnická osoba podľa § 8 ods. 8 dbá o to, aby bola zmluva o poskytnutí dotácie uzavretá pri vydaní rozhodnutia o poskytnutí dotácie, no najneskôr do siedmych dní od vydania rozhodnutia o poskytnutí dotácie.

(8) Ministerstvo pôdohospodárstva poverí právnickú osobu podľa § 8 ods. 8 plnením úloh podľa odsekov 5 a 7 a rozhodovaním o schválení dotácie, ktorá pri jednom žiadateľovi nepresiahne 15 000 eur.“

2. Za § 8 sa vkladá § 9, ktorý vrátane nadpisu znie:

„**§ 9**

**Prechodné ustanovenie k úpravám účinným dňom vyhlásenia**

Ministerstvo pôdohospodárstva zosúladí doterajšie výzvy vyhlásené podľa § 2 ods. 3 písm. x) od 20. marca 2025 s ustanovením § 6a do troch dní odo dňa účinnosti tohto zákona postupom podľa § 4 ods 6. Žiadosti o dotáciu podané k výzvam podľa predchádzajúcej vety sa opätovne vyhodnotia podľa podmienok zosúladenej výzvy; ustanovenie § 4 ods. 6 druhej vety sa nepoužije.“

**Čl. II**

Zákon č. 39/2007 Z. z. o veterinárnej starostlivosti v znení zákona č. 99/2008 Z. z., zákona č. 274/2009 Z. z., zákona č. 299/2009 Z. z., zákona č. 391/2009 Z. z., zákona č. 342/2011 Z. z, zákona č. 242/2012 Z. z., zákona č. 42/2013 Z. z., zákona č. 145/2013 Z. z., zákona č. 387/2013 Z. z., zákona č. 101/2014 Z. z., zákona č. 204/2014 Z. z., zákona č. 376/2016 Z. z., zákona č. 177/2018 Z. z., zákona č. 184/2018 Z. z., zákona č. 91/2019 Z. z., zákona č. 387/2019 Z. z., zákona č. 198/2020 Z. z., zákona č. 65/2021 Z. z., zákona č. 272/2021 Z. z., zákona č. 405/2021 Z. z., zákona č. 205/2023 Z. z., zákona č. 277/2023 Z. z. a zákona č. 26/2025 Z. z. sa dopĺňa takto:

1. V § 17 sa za odsek 7 dopĺňa nový odsek 8, ktorý znie:

„(8) Orgán veterinárnej správy na svojom webovom sídle vopred zverejní informáciu o mieste pohrebiska zvierat, o ktorých usmrtení rozhodol. Informáciu podľa predchádzajúcej vety doručí aj obci, na území ktorej sa miesto pohrebiska nachádza. Súčasťou informácie je aj dokumentácia o vyhodnotení možného vplyvu pohrebiska na zložky životného prostredia a zdravie obyvateľov, ak sa vykonalo.“

2. Za § 54k sa vkladá § 54l, ktorý vrátane nadpisu znie:

„**§ 54l**

**Prechodné ustanovenie k úpravám účinným dňom vyhlásenia**

Informáciu podľa § 17 ods. 8 o pohrebiskách zvierat zriadených po 20. marci 2025 orgán veterinárnej správy zverejní na svojom webovom sídle a informáciu doručí obci do troch dní od účinnosti tohto zákona.“

**Čl. III**

Tento zákon nadobúda účinnosť dňom vyhlásenia.